google/wiki40b huggingface dataset:
Shulgi

Shulgi også kalt Dungi (2094-2047 f.Kr.) var en konge i Ur-III-tiden i det gamle Mesopotamia og hadde hovedstad i byen Ur. Han etterfulgte sin far kong Ur-Nammu på tronen og regjerte i 48 år.
Hundre år etter kong Sargons død ble hans rike overtatt av et folk kalt guteerne. I mellomtiden kunne guteerne ikke holde sammen riket, og det ble derfor absorbert av befolkningen i Mesopotamia. Den gamle by Ur tok nå igjen ledelsen.
Den største konge i dette dynasti var Shulgi, også kjent som Dungi. I Ur hadde han noe som lignet på en regjering med statsminister og finansminister, og i andre byer plasserte han guvernører. Han anerkjente alle gudene og tilbad og bygde templer for dem. I templene var det store skattkammer med korn, kveg og metaller som var innbetalt som skatt. Templene ble en slags skattekontorer. Hver eneste inn- og utbetaling ble omhyggelig bokført, og det ble skrevet kvitteringer og anvisninger, alt sammen på leirtavler. Der var nødvendig med et stort personale, som for det meste var prester. Derfor var det skoler og universiteter knyttet til templene. De utlånte også penger til folk. Normalt var lånene beheftet med renter, men det var også rentefrie lån til lånesøkere som trengte hjelp for at unngå å bli solgt som slaver på grunn av gjeld.
Kong Shulgi opprettet et kurerpostvesen og også et landeveispoliti som sikret ferdsel og handel. Og sist men ikke minst lot han skrive en felles lov for hele sitt rike. Kun mindre deler av Shulgis lovbok er blitt bevart for ettertiden. Han ble etterfulgt av sin sønn Amar-Sin.
Sumernes land var alltid utsatt for farer, og Shulgis rike ble truet i sin eksistens. En by ved navn Mari var vokst frem, og da kongen av Ur var optatt av en krig mod Elam, overfalt Mari-kongen både Sumer og Akkad, og riket ble delt mellom Elam og Mari.
Etter en oppløsningstid lyktes det en konge i Babylon å overta det meste af Mesopotamia og grunnlegge et stort rike som var større enn Sargons imperium (ca. 1800 f.Kr).
Jacob Vigeland

Jacob Vigeland (født 13. mai 1993) er en norsk skuespiller. 
Han har vært med i filmene Olsenbanden jr. på Cirkus og Olsenbanden jr. Sølvgruvens hemmelighet i rollen som Knut, og i TV-serien ORPS og filmen ORPS – The Movie i rollen som Michael Stoltenberg.
Hirden

Historie

Hirdens forløper ble dannet i 1933 under navnet Spesialavdeling (SA) og var en frivillig organisasjon for medlemmer av Nasjonal Samling fra 18 til 45 år. Hirdmannskapene ble offisielt definert som partiets politiske og ideologiske soldater, men hovedsakelig fungerte de som vaktmannskap under politiske møter og taler, etter utallige angrep fra og konflikter med kommunist- og daværende arbeiderbevegelse, som også var hovedgrunnlaget for Hirdens dannelse. Etter okkupasjonen fikk imidlertid Hirden nye oppgaver og avdelinger. Hirdmedlemskap ble obligatorisk for unge, mannlige partimedlemmer fra 1941, og seinere også for kvinner og eldre medlemmer, men ordningen ble ikke helt gjennomført. Alle medlemmer bar uniform på arrangementer og i medlemstjeneste.
Begrepet hird ble tatt i bruk i 1934 og var opprinnelig middelalderens navn på livvaktene til konger og stormenn. Nasjonal Samlings hird hadde tilsvarende oppgaver overfor partiets og Hirdens leder Vidkun Quisling.
Hirden ble oppløst ved frigjøringa i mai 1945, og mange medlemmer ble dømt i landssvikoppgjøret.

Navn og begreper

Ideen bak navnet Hirden var å trekke linjer tilbake til Norges storhetstid i middelalderen. Fascinasjonen for det gamle nordiske kom til uttrykk i navn og begreper som Hirden brukte. Et godt eksempel var begrepet sveit som ble brukt om en undergruppe i organisasjonen. Et annet eksempel er at en av de mest beryktede divisjoner ble kalt for 7. hirdregiment Viking.
Under okkupasjonen ga Hirden uttrykk for, gjennom sitt eget tidsskrift Hirdmannen, at Norge hadde krav på landområder som tidligere hadde utgjort en del av norgesveldet. Denne overbevisningen var en viktig årsak til at flere av medlemmene i organisasjonen deltok på tysk side i kampen mot Sovjetunionen. «Den nye tid» skulle dermed bygges på gamle røtter.

Oppbygging og oppgaver

Hirden utgjorde NS' aktivistiske kjerne og virket som ordensvern ved NS' møter. Hirden skulle dessuten disiplinere og skolere medlemmene. Hirdens andre leder, den seinere høyesterettsadvokaten Johan Bernhard Hjort, var som skapt for denne oppgaven med sin prøyssiske bakgrunn, sersjantutdanning fra forsvaret og naturlige autoritet. Han åpnet friskt et møte for flere tusen frammøtte på Gjøvik Kristi himmelfartsdag 1936 med følgende hilsen: «Landsmenn, landsforrædere, apekatter og annet folk». Hjort kom imidlertid snart på kant med Quisling og meldte seg ut av partiet i 1937.
Hirden var organisert i en militær korpsstruktur med flere forskjellige forband på samme måte som det tyske nazistpartiet NSDAPs paramilitære Sturmabteilungen (SA). Organisasjonen fikk ytterligere militært preg under 2. verdenskrig, da NS-staten blant annet opprettet Hirdmarinen og et Hirdens Flykorps. Hirden fikk politimyndighet i mars 1941 og ble innlemmet i «rikets væpnede styrker» 14. august 1943.
Hirden inngikk også i vaktmannskaper i fangeleirer for østeuropeiske krigsfanger i Norge, og ifølge journalisten Erik Veum framviste hirdmedlemmene, særlig de yngre, stor brutalitet som tyske militære ledere fant det nødvendig å gripe inn i. Brutale og bestialske overgrep og tortur av fanger skal ha vært vanlig, ifølge Veums undersøkelser.
Byggekort

Et byggekort er et offisielt ID-kort til bruk i bygge- og anleggsnæringen i Norge. Alle som skal jobbe i bygge- og anleggsnæringen i Norge må ha kortet, uansett hva slags arbeid de utfører. Kortene må bestilles av firmaene på vegne av sine ansatte. For å kunne bestille kort må både firmaet og de ansatte være registrert i relevante offentlige registre.
Byggekortene produseres og distribueres av firmaet Oberthur Technologies AS (tidl. Norsik) i Stavanger på vegne av Arbeidstilsynet. 
Forskriften om identiteskort i bygge- og anleggsnæringen ble fastsatt av Arbeids- og inkluderingsdepartementet 30. mars 2007 og trådte i kraft 1. januar 2008. Hensikten med ordningen er å få en effektiv kontroll med helse, miljø og sikkerhet for de ansatte og å bidra til mer seriøsitet i byggebransjen.
Harald Henden

Karriere

Harald Henden var en av flere norske journalister som var tilstede under terrorangrepet på Hotel Serena i Kabul. Etter angrepet ble han invitert til å redegjøre for Stortingets Kontroll- og konstitusjonsutvalg om myndighetenes håndtering av sikkerhet og evakuering i Afghanistan.
Eliminators

Handling

En leiesoldat, en ninja, en kvinnelig forsker og en mandroid (halv menneske og halv maskin) jakter alle på Abbot Reeves, en gal vitenskapsmann som holder til et sted i Mexicos ødemark. Professoren holder på med en vanvittige plan: Med hjelp av en tidsmaskin har han tenkt å reise tilbake til Romerriket og innsette seg selv som hersker.

Om filmen

Eliminators ble ingen suksess i USA hvor den innbrakte $4,6 millioner. Filmen fikk lite respons i sin samtid, de fleste relativt dårlige.
Filmen ble ikke satt på norsk kino, men ble utgitt på video i 1986 av Transworld Video of Norway.
Saransk-2 kraftverk

Saransk-2 kraftverk (russisk: Saranskaja TETs-2) er et varmekraftverk med en installert produksjonskapasitet på 340 MW, beliggende utenfor Saransk i Mordovia i Russland. Årsproduksjonen er inntil 1,71 TWh årlig.
Brenselskildene er kull, olje og naturgass. Anlegget ble påbegynt i 1955, og stod ferdig i 1958 (første byggetrinn, én turbin) og senere utvidet i to faser.
Pitch Black

Pitch Black (også kalt The Chronicles of Riddick: Pitch Black) er en amerikansk science fiction-spenningsfilm fra år 2000, regissert av David Twohy. Den anses som gjennombruddsfilmen til Vin Diesel, som spiller hovedrollen.

Handling

Den farlige morderen Richard B. Riddick (Vin Diesel) blir transportert til et fengsel i et romskip. Når romskipet blir skadet av en kometstorm og må nødlande på en tom ørkenplanet, rømmer Riddick. Men når flyvende, kjøttspisende aliens begynner å angripe de overlevende, samarbeider Riddick med mannskapet for å lage en plan for å komme vekk fra planeten.
The Book of Eli

Sammendrag

30 år etter en kjernefysisk apokalypse, reiser Eli (Denzel Washington) til fots mot vestkysten av det tidligere USA. Underveis må han blant annet slåss mot ørken-banditter som prøver å drepe ham. Han kommer til en falleferdig by under ledelse av Carnegie (Gary Oldman) som ønsker å bygge flere byer, og kontrollere folk ved hjelp av kraften i en spesiell bok. Før han spiser middag sier Eli en kristen bønn. Carnegie overhører ham, og innser at Eli har boken han leter etter. Carnegie og hans menn angriper Eli. Men han dreper alle sammen, og treffer Carnegie i beinet med et hagleskudd. Carnegie`s kjæreste Solara blir med når Eli reiser videre. Ifølge Eli, er hans bok det siste gjenværende eksemplar av Bibelen, og alle andre kopier ble ødelagt for 30 år siden.
Eli og Solara finner et hus bebodd av George og Martha, som gir dem te. Eli innser at de er kannibaler, men Carnegie og hans håndlangere dukker opp. I en påfølgende skuddveksling blir George, Martha og mange av Carnegie`s menn drept. Eli og Solara blir tatt til fange. Carnegie truer med å drepe Solara, og Eli gir ham Bibelen. Carnegie skyter Eli, og reiser sin vei. Solara går tilbake for å hjelpe Eli, og de kjører over Golden Gate Bridge. De kommer til Alcatraz, og finner noen som prøver å bevare litteratur og musikk. Det blir avslørt at Eli er blind, og han begynner å diktere Bibelen til Lombardi (Malcolm McDowell), leder for gruppen.
Det eksemplaret av Bibelen som Eli ga til Carnegie er i punktskrift, og Carnegie krever at hans blinde elskerinne Claudia skal lese den for ham. Hun later som hun ikke kan huske hvordan man leser blindeskrift. Såret i Carnegie`s bein har blitt infisert, og hans menn begynner å gå amok. Eli dør etter å ha sitert hele boken. En trykkpresse begynner å produsere flere kopier av Bibelen. Lombardi legger et eksemplar på en bokhylle sammen med Torah, Tanakh og Koranen. Solara velger å vende hjem, og tar med seg Eli`s sverd og andre eiendeler.
John Cotton

Bakgrunn

John Cottons far var advokat. Han ble sent til skole i Derby. Allerede som 13-åring begynte han som student ved Trinity College i Cambridge; senere studerte og underviste han ved Emmanuel College i samme by. I studietiden ble han sterkt preget av puritanismen.
I 1612 ble han vicar ved kirken St. Botolph i Boston i Lincolnshire. Han ble som prest der etterhvert en av de mest innflytelsesrike puritanske predikanter i hele England. Konflikten mellom puritanerne og den etablerte anglikanske kirke eskalerte etter utnevnelsen av William Laud til erkebiskop av Canterbury i 1633.
I 1632 ble Cotton innstevnet for retten på grunn av oppviflerske prekener. Han unndro seg en truende fordømmelse ved å stikke av og reise til kolonien i Massachusetts i Nord-Amerika som var blitt grunnlagt i 1630. Den 3. september 1633 ankom han Boston.

Virke i New England

Cotton ble ved siden av John Winthrop, Thomas Hooker og Thomas Shepard en av de mest innflytelsesrike embedsbærere  i kolonien og hadde frem til sin død en vesentlig betydning både for New Englands religiøse og verdslige utvikling. Cotton forfektet en utpreget konservativ og streng puritanisme, og var i 1635 blant de viktigste i fordømmelsene først av Anne Hutchinson (som han til å begynne hadde forsvart), og så av Roger Williams.
Han var en av de best utdannede av samtidens puritanere og offentliggjorde et betraktelig antall teologiske traktater. Han katekisme fra 1646, Milk for Babes drawn out of the Breasts of both Testaments, var i bruk i flere tiår. Hans kirkehistoriske avhandling The Way of the Churches of Christ in New England (1645) er en av de viktigste kilder for den ny-engelske puritanisme. Han var den første amerikanske teolog som gikk inn for den såkalte føderalteologi.
Hoelhalvøya

Hoelhalvøya er ei stor halvøy som skjærer seg vestover mellom Engelskbukta i sør og Magdalenefjorden i nord, i Albert I Land på nordvestre Spitsbergen, Svalbard. Halvøya er kupert med fjell og isbreer. Den avgrenses av Sjubreen i øst. I vest ligger neset Magdalenehuken.
Området er en del av Nordvest-Spitsbergen nasjonalpark. Det ble kartlagt under Den norske nordhavsexpedition 1876–78, hvor professor Georg Ossian Sars var med. Det er en gammel og mye besøkt nederlands gravplass på Gravneset, som stammer fra hvalfangertiden på 1600-tallet. Nesten 20.000 mennesker besøker dette kulturminnet årlig, og det utsettes for stor slitasje. Området er oppkalt etter den norske geologen og Svalbardforskeren Adolf Hoel (1879-1964).
Leketøy

Et leketøy eller en leke er en gjenstand som særlig barn, men også voksne, kan leke og more seg med. Leker er ofte tilpasset alderen og kan være mer eller mindre forseggjorte, hjemmelagde eller masseproduserte. Leketøy er et hjelpemiddel i leken og kan stimulere barnets intellekt, fantasi, motorikk og fysiske utvikling ellers. Leketøy omfatter alt fra biteringer og taktile kosedyr, til tråbiler og avanserte videospill.
I Norge er det et krav om at leketøy ikke skal medføre helsefare for barn. Det er hovedkravet i forskrift om sikkerhet i leketøy. 
I Norge kan man, av miljømessige hensyn, levere ødelagt elektrisk/elektronisk leketøy gratis til butikker som selger slike varer, uten krav om nykjøp.
Spielwarenmesse International Toy Fair Nürnberg (Den Internasjonale Leketøysmessen i Nürnberg) er verdens største messe for leketøy.
Brenningen av det røde lotustempelet

Huo shao hong lian si (火燒紅蓮寺, Brenningen av det røde lotustempelet) er en stumfilm fra 1928 om en kommandant som blir holdt fanget i et tempel fullt av feller. Regissøren, Zhang Sichuan, gjorde om romanen The Tale of the Extraordinary Swordsman til en film. Filmen var utsolgt i 23 dager på rad.
Filmen er den lengste noensinne laget, og varer i over 27 timer totalt. Den ble lansert i 18 deler, hver av dem en helaftens spillefilm, mellom 1928 og 1931.
Zentralkomitee der deutschen Katholiken

Zentralkomitee der deutschen Katholiken (ZdK) er en paraplyorganisasjon for forskjellige romersk-katolske legorganisasjoner i Tyskland. Den har sete i Bonn.
Organisasjonen ble grunnlagt i 1848 som Katholischer Verein Deutschlands. Dagens navn ble tatt ibruk i 1952, men navnet har vært omdiskutert, siden «sentralkomité» i noens ører kan minne om komitéene i totalitære kommunistiske stater.
ZdK er initiator og arrangør av de såkalte Katholikentage.
Organisasjonens president er CDU-politikeren Hans-Joachim Meyer.
Varier furniture

Variér Furniture er en norsk stolprodusent som ble etablert som eget selskap sommeren 2006. Produktene som idag kjennes som Variér-produkter ble tidligere solgt under Stokke-merket, kjent for blant annet Tripp Trapp-stolen. 
I 2006 ble Stokke-selskapet solgt til Credo Partners, med en eierandel på 51%. Rune Stokke, eier av Stokke beholdt 40 % eierandel, mens det resterende er eiet av de ansatte. Varier Furniture har en eksportandel på over 90 %. Italia og Tyskland er de største markedene, men stolene er å få kjøpt i alle verdensdeler ettersom de selger i mer enn 50 land. 
Stolene i kolleksjonen Human design har vunnet flere anerkjente priser, blant annet Merket for god design i Norge. Stolene i denne kolleksjonen er tegnet at den japanske designeren Kita og de to norske designerne Olav Eldøy og Peter Opsvik, hvorav flest er tegnet av Eldøy. Opsvik har designet kolleksjonen Human Instrument.
Hovedkontoret og produksjonen finner sted i Skodje kommune.
Regression

Handling

En mann blir arrestert og beskyldt for å ha misbrukt sin 17-årige datter seksuelt. Selv om han ikke husker noen ting fra hendelsen, erklærer han seg skyldig. Med hjelp fra psykologen sin gjenopplever han hendelsene, og etterhvert beskylder han en politimann for å ha hatt en hånd med i forbrytelsen.
Ischyroptera

Utseende

Ansiktet, som er hårete, har en tydelige midtknøl ("nese") og også en framskytende munnkant. Antennen er karakteristisk: de to innerste leddene er ganske små, det tredje leddet større, nesten trekantet, litt tilspisset mot ytterhjørnet, der det sitter en uvanlig tykk, hårete antennebørste (arista) som er omtrent dobbelt så lang som resten av antennen.
Julian Johnsson

Klubbkarriere

Johnsson spilte på de færøyske klubbene HB Tórshavn og B36 Tórshavn, før han flyttet til utlandet for å spille i norsk, engelsk og islandsk liga. Han forlot Hull City i 2002 etter at kona hans ikke klarte å finne seg til rette i byen. I Norge spilte han for Kongsvinger IL og Sogndal IL.

Internasjonal karriere

Johnsson gjorde sin debut for Færøyene i april 1995 i EM-kvalifiseringskamp mot Finland. Han spilte 62 landskamper og scoret fire mål for mellom 1995 og 2006.
Teatro Corsario

Teatro Corsario er et spansk teaterkompani som ble grunnlagt i 1982 av Fernando Urdiales. Kompaniet har base i Valladolid, men er kjent også utenfor Spania.

Kompaniets særpreg

Kompaniet er særlig kjent for sine tolkninger av klassiske spanske teaterstykker samt for figurteater for voksne. Fra 1989 valgte kompaniet å spesialisere seg i stykker fra den spanske gullalderen, og ved Urdiales' død i 2010 hadde Teatro Corsario oppnådd en posisjon som et av Spanias fremste kompanier i sin sjanger. 

Da kompaniet i 2008 gjestet London Mime Festival med produksjonen Aullidos (norsk: Hyl), ble de omtalt slik i festivalprogrammet:
«Teatro Corsario is one of Spains most in-demand theatre groups and has toured extensively throughout Europe and the Americas.» (norsk: «Teatro Corsario er en av Spanias mest etterspurte teatergrupper og har gjennomført omfattende turneer over hele Europa og på det amerikanske kontinentet.»)
Teater Corsario har vunnet flere priser for sine produksjoner, blant annet «Premio Max Espectáculo Revelación» for oppsetningen La barraca de Colón (norsk: Columbus' skip), og prisen «Premio Adolfo Marsillach».
Granolamia

Utseende

En middelsstor, gulbrun trebukk med lange antenner. Den ytterste delen av hvert antenneledd er mørk slik at antennene blir ringede. Pronotum har en skarp pigg midt på hver sidekant. Dekkvingene har små, blanke, svarte knøler ved roten.

Levevis

Disse billene har larver som lever i død ved av løvtrær, ofte like under barken.

Utbredelse

Slekten er utbredt i Sentral-Afrika (Tanzania og Den demokratiske republikken Kongo).
Acalodegma

Utseende

Middelsstore (25-30 millimeter), kraftige trebukker. Antennene er tynne, hos hannen noe lengre enn kroppen. Kjevene er litt forlengede men nokså spinkle. Hodet har rundede fasettøyne og er tydelig innsnevret foran (med snute). Pronotum er mye bredere enn langt , med to skarpe kroker på sidekanten i den fremre halvdelen. Hos hannen er det tett kledt med fine, ullaktige, gule hår. Dekkvinegen er betydelig bredere enn pronotum, noe hvelvede med rundede sider og avrundede "skuldre".

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Gruppen er utbredt i det sørlige Sør-Amerika (Argentina og Chile).
Shangguan An

Shangguan An (hanzi: 上官安, pinyin: Shàngguān Ān; død 80 f.Kr.) var en offiser og politiker under det kinesiske Han-dynastiet. Han var sønnen til Shangguan Jie og giftet seg med den eldste datteren til Huo Guang. Hans datter ble keiserinne Shangguan, gift med keiser Han Zhaodi. I 80 gjorde Shàngguān Jié og Shàngguān Ān opprør, men opprøret mislyktes.
Georg Büchners pris

Georg Büchners pris (tysk: Georg-Büchner-Preis) er en tysk litteraturpris innstiftet i 1923 til minne om Georg Büchner. I Tyskland regnes prisen som landets viktigste litterære utmerkelse.
Opprinnelig ble den delt ut til kunstnere, poeter, skuespillere og sangere, men i 1951 ble den endret til å bli en litteraturpris. Den deles ut årlig av Deutsche Akademie für Sprache und Dichtung og tildeles en tyskspråklig forfatter. I 2012 er prisen på 50 000 euro.
Alla Amidas av Aksum

Alla Amidas (død ca 540) var konge av Aksum på 500-tallet e.Kr. Han er hovedsakelig kjent fra mynter som bærer hans navn.
På grunn av forbindelsen mellom myntene til Alla Amidas og Kaleb, har Munro-Hay foreslått muligheten for at de to kongene var medregenter / samkonger. Da kunne Alla Amidas muligens styre de afrikanske områdene mens Kaleb var på andre siden av Rødehavet og drev krigføring i sørlige Arabia.
Kloroform

Medisinsk bruk

Kloroformnarkose ble brukt første gang av skotten J. Simpson i 1847, og kom til Norge i 1848. Det ble brukt i stor skala under de påfølgende konfliktene som Krimkrigen og den amerikanske borgerkrigen, der kloroform ble brukt til total bedøvelse (narkose) ved operasjoner, særlig amputasjoner. Doseringen er imidlertid vanskelig med kloroform, og som bedøvelsesmiddel er den i dag erstattet av andre bedre og sikrere midler.
Henrik Lykkegaard

Biografi

Henrik Lykkegaard er oppvokst på en gård ved Juelsminde. Under arkitektstudier i Århus opptrådte han på Studentteateret og hadde forskjellige jobber som rengjøringsassistent, gartner, hjelpelærer, nattportier og fabrikkarbeider. Han ble utdannet på Statens Teaterskole  i København 1990-1994. I 1993 ble Henrik Lykkegaard kåret til Årets Revyforfatter. Han ble kjent for sin medvirkning i en reklamefilm for boller på TV. Lykkegaard har siden 1998 spilt Bamse i Bamse og kylling (barne-TV). Henrik Lykkegaard har hatt teaterroller på Betty Nansen Teatret, Grønnegårds Teatret, Det Ny Teater og Husets Teater, og han også har spilt med i revyer i Hjørring, Helsingør og i 2000-03 og 2005-07 i Cirkusrevyen på Bakken. I 2001 var han både leder og instruktør av Cirkusrevyen. I revyene har han hatt stor suksess med sine parodier på statsminister Anders Fogh Rasmussen. Blant hans øvrige roller kan nevnes tjeneren Espen i Jean de France på Det Kongelige Teater og den franske lysestaken i musikalen Skønheden og Udyret. I 1999 fikk han et gjennombrudd som filmskuespiller i Bornholms stemme.
Iberoamerikansk mesterskap i friidrett 2018

Iberoamerikansk mesterskap i friidrett 2018 ble arrangert fra 24. til 26. august 2018 i Trujillo i Peru. Mesterskapet er for land fra Iberoamerika, samt en del spansk- og portugisisktalende land i Afrika.
Mercedes-Benz 300SEL 6.3

300SEL 6.3 er en bilmodell fra tyske Mercedes-Benz, produsert i 6526 eksemplarer i perioden 1968–1972. Modellkoden hos Mercedes-Benz var W109.

Historie

I 1966 fikk en ung ingeniør hos Mercedes-Benz, Erich Waxenberger, idéen til en rask sedanutgave av den allerede eksisterende S-klassen (W108/109). Den store 6.3-liters V8-motoren, som har kodenavn M-100 (6,3-literen og den senere 6,9-literen som satt i W116 går under dette kodenavnet), ble utviklet i 1963 for toppmodellen Mercedes-Benz 600. Mercedes-Benz 300 SEL 6,3 ble lansert i 1968, og ble mottatt med stor interesse.
Bilen var svært avansert for sin tid, og hadde ytelser på nivå med en rekke sportsbiler fra samme tidsperiode. Med sitt spesielle hjuloppheng og luftfjæring (luftbelger i stedet for vanlige fjærer, som får luft fra en egen kompressor), delt bakaksel og skivebremser på alle hjul oppnådde man langt på vei å kombinere komfort og spenstige kjøreegenskaper, noe som gjør 300 SEL interessant også blant dagens bilentusiaster.
Modellen gikk ut av produksjon i 1972.

Standardutstyr

Air condition, firetrinns automatgir, servostyring, elektriske vinduer, sentrallås, radio fra Becker, elektrisk antenne, luftfjæring med justering av bilens bakkeklaring med opp til fem centimeter, skivebremser på alle hjul.
Av tilleggsutstyr fant man bl.a. skinninteriør og elektrisk takluke.

Annet

Da bilen var ny ble den markedsført under betegnelsen «Porsche-killer», fordi ytelsene overgikk Porsche 911.
Bilen er i dag regnet som en klassiker, mye takket være sine gode kjøreegenskaper kombinert med komfort, og sitt luksuriøse utseende. Det er få igjen av dem, og reparasjoner blir ofte kostbare, ettersom bilen er avansert for sin tid. Tilgangen på deler er god til å være en såpass sjelden bil (6,526 bygget), for mercedes produserer fremdeles mange nye deler til veteranmodellene sine, men da til høy pris. Tilgangen på brukte deler derimot er preget av at dette er sjeldne biler, og er derfor ikke god. Bilene har rent teknisk vist seg svært holdbare, men hovedproblemet er luftfjæringen, som krever en del tilsyn og vedlikehold.